Hver femte dansker vælger at holde efterårsferien hjemme i Danmark. Det viser en undersøgelse fra hotels.com. Undersøgelsen viser blandt andet, at den primære årsag til at tilbringe uge 42 under hjemlige himmelstrøg, er at vi ønsker at spare på feriebudgettet. Og blandt dem, der vælger at holde efterårsferien herhjemme, er Nordjylland et populært valg. I undersøgelsen svarer 18 procent, at de vil holde ferie i Nordjylland, kun slået af Midtjylland, som er mest populær med 20 procent. Syd- og Sønderjylland samt hovedstaden er dog også populære og tiltrækker ligesom Nordjylland 18 procent af de danskere, der holder ferie herhjemme. - Danmark er dejligt om efteråret, og det har mange danskere fået øjnene op for. Herudover er det ofte billigere at holde ferien i Danmark end i udlandet, og der er gode muligheder for overnatninger rundt omkring i landet, som ikke sluger hele feriebudgettet, siger Yvonne Bonanati fra Hotels.com.
Næsten en femtedel af de danskere, der holder efterårsferie herhjemme, vælger Nordjylland som feriemål.